Niels Ludvig Westergaard

Niels Ludvig Westergaard (født 27. oktober 1815 i København, død 9. september 1878) var en dansk orientalist.

Liv
Han var sønn av en tømmermester fra Jylland. I 1833 gikk han ut av Borgerdydskolen i København og begynte deretter å studere språk ved Københavns Universitet. Etter hvert spesialiserte han seg på sanskrit under veiledning av Carl Theodor Johannsen. I 1838 fortsatte han studiene under Christian Lassen ved Universitetet i Bonn, hvor han også lærte avestisk (zend) og persisk. Her sluttet han vennskap med Otto Böhtlingk. I 1839 var han i England for å studere indiske manuskripter.

I 1841 fikk han et stipend som gjorde ham i stand til å besøke India, hvor han oppholdt seg til 1843. Han studerte blant annet parsernes språk, zend og pehlevi. Fra India dro han videre til Persia, hvor han oppdaget flere ukjente innskrifter, blant andre innskriftene ved Dareios' grav, Naksh-i-Rustam. Han oppsøkte også de siste zoroastrerne i Persia, gebrerne. Fra Persia reiste han i 1844 over grensen til Russland og over Moskva tilbake til København.

Samme år ble han utnevnt til lektor ved Københavns Universitet, og året etter til ekstraordinær professor. Han underviste særlig i sanskrit. 1867–1868 var han universitetets rektor.

Referanser

Litteratur 
 Vilhelm Thomsen: «Westergaard, Niels Ludvig», i Dansk biografisk Lexikon. XVIII. Bind. København: Gyldendal, 1904

Danske filologer
Professorer ved Københavns Universitet
Danske orientalister